Britanniassa koulut ovat pysyneet auki. Järjestäjät ovat peruneet urheilukilpailuja ja muita massatapahtumia omatoimisesti, vaikka hallitus ei ole niin vaatinut.

Lontoo

Britannian moniin muihin Euroopan maihin verrattuna lievät toimet koronavirustartuntojen torjumiseksi ovat herättäneet kiivaan keskustelun siitä, ovatko keinot oikeita tai vääriä.

Britanniassa esimerkiksi koulut ovat pysyneet auki. Myöskään isoja urheilu- ja kulttuuritilaisuuksia ei ole kehotettu perumaan. Monet järjestäjät ovat kuitenkin peruneet tilaisuudet omatoimisesti.

Lauantai-iltapäivään mennessä koronavirukseen oli kuollut Britanniassa 21 henkilöä.

Pääministeri Boris Johnsonin hallituksen odotetaankin pian tiukentavan kantaansa esimerkiksi massatapahtumiin Englannissa ja Walesissa. Tulevista tiukennuksista on uutisoinut muun muassa BBC.

Skotlannissa sen sijaan pääministeri Nicola Sturgeon suositteli jo kaksi päivää sitten, että yli 500 hengen tilaisuuksia ei tulisi järjestetä.

Brittihallitus valmistelee myös uutta hätätilalakia, joka antaisi viranomaisille vahvat valtuudet eristää tartunnan saaneet sekä tarpeen vaatiessa pysäyttää kaikki liikenne ja sulkea satamat.

The Times -lehden näkemän luonnoksen mukaan myös ruumiiden hautaamista ja krematointia pitää vauhdittaa, jos pahimmat skenaariot toteutuvat.

Kritiikkiä on Britanniassa herättänyt Johnsonin hallituksen tavoite kasvattaa väestön immuniteettia – eli niin sanottua laumasuojaa – eikä niinkään torjua kaikkia mahdollisia tartuntoja.

Hallitus pyrkii lykkäämään ja madaltamaan epidemian huippua, jotta terveydenhuollon kapasiteetti ei loppuisi heti alkuunsa. Britannialla on vähemmän vuodepaikkoja henkeä kohden kuin esimerkiksi Italialla ja Ranskalla.

”Immuniteettia voidaan rakentaa, koska suurimmalle osalle ihmisistä sairaus tulee lievänä. Näin entistä isompi määrä ihmisiä tulisi immuuneiksi, ja voimme vähentää tartuntojen määrää samalla kuin suojelemme kaikkein heikompia”, brittihallituksen tiedeneuvonantaja Sir Patrick Vallance sanoi BBC:n radiohaastattelussa perjantaina.

Brittihallituksen linjasta seuraa, että kaikkea sosiaalista kanssakäymistä ei haluta vetää minimiin nyt heti. Jos näin tehtäisiin, saattaisi epidemia tulla takaisin entistäkin voimakkaampana myöhemmin tänä vuonna.

Väestön immuniteettia ei kuitenkaan synny, ellei merkittävä osa ihmisistä saa koronavirustartuntaa. Tämä taas tarkoittaa käytännössä sitä, että osa tartunnan saaneista tulee väistämättä kuolemaan. Kriitikoiden mielestä hallituksen linjaan liittyy myös monia olettamia, joiden paikkansapitävyydestä ei ole varmuutta.

Ihmiset hamstrasivat elintarvikkeita supermarkestissa Lontoossa lauantaina.­

Lauantaina joukko lääketieteen asiantuntijoita vaati hallitusta julkistamaan tieteelliset perusteet linjanvalinnan taustalla. The Times -lehdessä julkistetun kirjoituksen mukaan nyt ei ole selkeää merkkiä siitä, että linjassa olisi otettu huomioon muiden maiden kokemukset covid-19:n torjunnassa.

”Läpinäkyvyys on olennaista, jotta tiede- ja terveydenhuoltoyhteisön sekä yleisön ymmärrys, yhteistyö ja luottamus säilyisivät”, asiantuntijat kirjoittivat.

Hallituksen valintoja on arvostellut muun muassa entinen terveysministeri Jeremy Hunt, joka johtaa nyt brittiparlamentin alahuoneen terveysvaliokuntaa. Hänen mukaansa Britannian pitäisi ottaa oppia niistä maista, jotka ovat saaneet torjuttua viruksen leviämisen.

”Kaikkein tärkeintä on sosiaalisen välimatkan pitäminen eli ihmisten estäminen menemästä liian lähelle toisiaan”, Hunt kirjoitti Evening Standard -lehdessä.

Huntin mukaan tehohoidon tarvitsijoita tulee olemaan Britanniassa peräti 150 000, jos viisi prosenttia väestöstä saa tartunnan. Nyt vuodepaikkoja on noin neljätuhatta.

Britannian hallituksen terveysalan neuvonantaja professori Chris Whitty sanoi torstaina tiedotustilaisuudessa, että pahimman skenaarion mukaan jopa 80 prosenttia Britannian asukkaista voi saada tartunnan.

Ihmetystä on aiheuttanut myös se, että vielä torstaina Johnson kehotti varttuneita ihmisiä ainoastaan pidättäytymään risteilylle lähdöstä. Aiemman kokemuksen mukaan koronavirustartunta on yleensä kohtalokkaampi ikääntyneille kuin nuorille.

Johnson neuvotteli koronavirustilanteesta perjantaina Saksan liittokanslerin Angela Merkelin ja Italian presidentin Giuseppe Conten kanssa.

”Johtajat painottivat kansainvälisen koordinaation tärkeyttä etenkin G7-tasolla, jotta rokotteen nopea kehittäminen voidaan turvata ja taloudelliset haittavaikutukset minimoida”, Downing Streetin tiedotus ilmoitti Johnson ja Merkelin puhelun jälkeen.

Johnson peruutti jo perjantaina paikallisvaalit, jotka oli määrä pitää osassa Englantia toukokuussa. Samalla peruuntuivat Lontoon pormestarinvaalit.

Irlanti puolestaan ilmoitti torstaina, että kaikki koulut, yliopistot ja lastentarhat suljetaan ja yli 100 hengen tilaisuudet sisätiloissa kielletään.

Ulkona massatilaisuuksien raja menee viidessä sadassa.